b"\n_START_ARTICLE_\nFranz Josef Strauss\n_START_SECTION_\nBakgrunn\n_START_PARAGRAPH_\nHan ble f\xc3\xb8dt i M\xc3\xbcnchen og var s\xc3\xb8nn av en slakter. Familien var katolsk, monarkistisk, bayersk-nasjonalistisk og antipr\xc3\xb8yssisk innstilt, og gikk inn for \xc3\xa5 l\xc3\xb8srive Bayern fra Tyskland. Familien Strauss s\xc3\xa5 p\xc3\xa5 Tysklands samling i 1871 som et overgrep mot Bayern, der Bayern hadde kommet under en st\xc3\xb8rre fremmed stats, Preussens, dominans. Disse holdningene dannet et viktig fundament for Strauss' eget politiske virke._NEWLINE_I 1935 avla Strass examen artium ved Maximiliansgymnasium som den beste i hele Bayern siden 1910. Etter dette studerte han klassisk filologi, historie, statsvitenskap og germanistikk ved Ludwig-Maximilians-Universit\xc3\xa4t M\xc3\xbcnchen med sikte p\xc3\xa5 \xc3\xa5 bli l\xc3\xa6rer. Han tok sin f\xc3\xb8rste statseksamen i 1940 og sin andre statseksamen i 1942. Han opplevde problemer med \xc3\xa5 f\xc3\xa5 tatt eksamen p\xc3\xa5 grunn av sin manglende st\xc3\xb8tte til nasjonalsosialismen, men en sympatisk innstilt l\xc3\xa6rer grep inn p\xc3\xa5 hans vegne. _NEWLINE_I august 1939 ble han som vernepliktig innkalt til milit\xc3\xa6rtjeneste i h\xc3\xa6ren. Han tjenestegjorde under slaget om Frankrike og senere blant annet p\xc3\xa5 Krimhalv\xc3\xb8ya og i Ukraina. Han fikk fra 1941 utdanning som offiser og ble l\xc3\xb8ytnant i 1942. Fra 1943 tjenestegjorde han som utdanningsoffiser ved krigsskolen i n\xc3\xa6rheten av Schongau, en sm\xc3\xa5by helt s\xc3\xb8r i Bayern. Han begynte p\xc3\xa5 en doktorgrad, mens hans notater brant opp i et bombeangrep i 1944. I 1944 ble han forfremmet til premierl\xc3\xb8ytnant og ble stasjonert ved en luftvernskole.\n_START_SECTION_\nKommunalpolitikk og medlemskap i Forbundsdagen\n_START_PARAGRAPH_\nI 1945 ble han av den amerikanske milit\xc3\xa6re okkupasjonsmakten konstituert som assisterende landr\xc3\xa5d, tilsvarende r\xc3\xa5dmann, i kommunen Schongau. \xc3\x85ret etter deltok han i grunnleggelsen av CSU der og ble selv valgt til r\xc3\xa5dmann da stillingen skulle besettes permanent. Han ble p\xc3\xa5 dette tidspunktet engasjert i vesttysk nasjonal politikk og ble i 1948 medlem av det \xc3\xb8konomiske r\xc3\xa5det for de vestlige sonene med sete i Frankfurt. I 1949 ble han utnevnt til CSUs f\xc3\xb8rste generalsekret\xc3\xa6r. Samtidig engasjerte han seg i Unionen av europeiske f\xc3\xb8deralister._NEWLINE_I 1949 ble han valgt til medlem av Forbundsdagen, det vesttyske parlamentet, og beholdt setet til 1978. Han ble igjen innvalgt i Forbundsdagen i 1987. Han frasa seg i det siste tilfellet sin plass i Forbundsdagen, som protest p\xc3\xa5 regjeringskoalisjonen mellom CDU/CSU og FDP.\n_START_SECTION_\nF\xc3\xb8derale ministerposter\n_START_PARAGRAPH_\nStrauss ble i 1953 minister uten portef\xc3\xb8lje i den f\xc3\xb8derale regjeringen. I 1955 ble han minister for atomenergi, og i 1956 ble han forsvarsminister, som den yngste i tysk historie. Han ble formann for CSU i 1961._NEWLINE_Strauss hadde stor interesse for utenriks- og forsvarspolitikk, og ble fra 1950-\xc3\xa5rene en av Vest-Tysklands mest kjente politikere internasjonalt. I det kommunistiske \xc3\xb8st var Strauss ikke minst i kraft av sin rolle som forsvarsminister et av de viktigste vesttyske fiendebildene. Som forsvarsminister bes\xc3\xb8kte Strauss bl.a. Norge i 1961. Om de personene som demonstrerte mot ham sa han til NRK: \xc2\xabJeg tar ikke disse ting s\xc3\xa5 alvorlig. Jeg vet at mange av demonstrantene er unge, betalte mennesker som det alltid st\xc3\xa5r et par innpiskere bak. De som trekker i tr\xc3\xa5dene i bakgrunnen, er som oftest kommunister som handler p\xc3\xa5 Moskva-vis.\xc2\xbb Dette avstedkom injuries\xc3\xb8ksm\xc3\xa5l mot NRK fra Sigbj\xc3\xb8rn H\xc3\xb8lmebakk, som hadde deltatt i demonstrasjonen og blitt navngitt av NRK._NEWLINE_Strauss m\xc3\xa5tte trekke seg som forsvarsminister i 1962, etter en skandale omtalt som Spiegelaff\xc3\xa6ren.  Der ble eieren og sjefredakt\xc3\xb8ren for Der Spiegel, Rudolf Augstein, sammen med de andre sjefredakt\xc3\xb8rene, arrestert p\xc3\xa5 Strauss' anmodning og fengslet i flere m\xc3\xa5neder.  Dette var etter at Spiegel blant annet hadde reist beskyldninger om korrupsjon og dessuten avdekket den d\xc3\xa5rlige forfatningen det tyske forsvaret var i.  Dette var i forbindelse med en NATO-\xc3\xb8velse kalt Fallex 62. Magasinet ble anklaget for landsforr\xc3\xa6deri, og 26. oktober 1962 ble magasinets kontorer i Hamburg stengt og gjennoms\xc3\xb8kt av politimenn, og tusener av dokumenter ble konfiskert._NEWLINE_Strauss ble utnevnt til finansminister i 1966 i Kiesingers kabinett. I samarbeid med sosialdemokraten Karl Schiller utviklet han en revolusjonerende antisyklisk politikk. De to ministrene, sv\xc3\xa6rt ulike i utseende og politisk bakgrunn, ble ofte kalt Plisch und Plum, etter to hunder i en 1800-talls tegneserie av Wilhelm Busch.\n_START_SECTION_\n\xc2\xabOstpolitik\xc2\xbb, kinareise og indre strid i \xc2\xabunionen.\xc2\xbb\n_START_PARAGRAPH_\nEtter at Willy Brandt kom til makten i 1969, ble Strauss en av de mest h\xc3\xb8yr\xc3\xb8stede kritikere av hans s\xc3\xa5kalte Ostpolitik, som av mange konservative ble ansett som regelrett landsforr\xc3\xa6deri. En reise til Folkerepublikken Kina i 1975, hvor han ble mottatt av Mao Zedong, ble en politisk sensasjon. Etter at Helmut Kohl mislyktes som kanslerkandidat i 1976, kansellerte han det formaliserte samarbeidet mellom CDU og CSU i parlamentet. Imidlertid gjeninnf\xc3\xb8rte han det kort tid etter da CDU truet med \xc3\xa5 utvide sitt partis virkeomr\xc3\xa5de til Bayern.  Rivaliseringen mellom Kohl og Strauss fortsatte.\n_START_SECTION_\nPlisch und Plum\n_START_PARAGRAPH_\nUnder den f\xc3\xb8rste storkoalisjon (regjeringen Kiesinger) ble Karl Schiller n\xc3\xa6ringsminister. Han arbeidet der s\xc3\xa5 godt sammen med den konservative Franz Josef Strauss at de to ble kalt Plisch und Plum, etter to viltre hunder i en 1800-talls tegneserie av Wilhelm Busch\n_START_SECTION_\nKanslerkandidat i 1980\n_START_PARAGRAPH_\nI 1979 erkl\xc3\xa6rte Strauss sitt kandidatur som de to partiene CSU og CDUs kanslerkandidat ved valget til Forbundsdagen i 1980. CDUs leder Helmut Kohl \xc3\xb8nsket imidlertid dav\xc3\xa6rende ministerpresident i Niedersachsen Ernst Albrecht som kandidat. En pr\xc3\xb8veavstemning viste 135 stemmer for Strauss og 102 for Albrecht og Strauss ble unionens kanslerkandidat. Senere tapte imidlertid de konservative partiene valget for SPD og den sittende kansler Helmut Schmidt.\n_START_SECTION_\nMinisterpresident i Bayern\n_START_PARAGRAPH_\nFra 1978 til sin d\xc3\xb8d i 1988 var Strauss ministerpresident i Bayern, kanskje den mest minneverdige som noen gang har hatt den posisjonen. Etter at han stilte til valg som kansler og ble sl\xc3\xa5tt av Helmut Schmidt i 1980, trakk han seg tilbake til \xc3\xa5 kommentere f\xc3\xb8deral politikk p\xc3\xa5 trygg avstand fra sin hjemstat Bayern. I de f\xc3\xb8lgende \xc3\xa5rene, selv etter at Kohl ble kansler i 1982, var han den synligste kritiker av Kohls politikk i den konservative leiren. I 1982 var han ansvarlig for et l\xc3\xa5n p\xc3\xa5 3 milliarder mark til DDR, som idag ansees \xc3\xa5 ha forlenget den bankerotte statens levetid._NEWLINE_Den 1. oktober 1988 kollapset Strauss av hjerteinfarkt mens han var p\xc3\xa5 jakt med fyrst Johannes av Thurn und Taxis i Bayern. Han d\xc3\xb8de p\xc3\xa5 sykehus den 3. oktober uten \xc3\xa5 ha kommet til bevissthet. Hans siste ord skal ha v\xc3\xa6rt: \xc2\xabHalt, der Flug war ein bi\xc3\x9fchen anstrengend. Warten Sie noch\xc2\xbb._NEWLINE_Strauss har farvet etterkrigstidens Tyskland og polarisert samfunnet som f\xc3\xa5 andre. Som en h\xc3\xb8ylytt frontfigur blant de konservative og briljant retoriker var han en r\xc3\xb8d klut for venstresiden. Mange vil imidlertid v\xc3\xa6re enige om at han var en ekstraordin\xc3\xa6r politiker og klarte \xc3\xa5 transformere den engang agrare staten Bayern til det teknologiske sentret i Europa det er idag.\n_START_SECTION_\nPrivatliv\n_START_PARAGRAPH_\nStrauss giftet seg med Marianne Zwicknagl i 1957, og hadde tre barn.\n_START_SECTION_\nPolitisk st\xc3\xa5sted\n_START_PARAGRAPH_\nB\xc3\xa6rebjelker i Strauss' politiske st\xc3\xa5sted var en katolsk preget bayersk konservatisme, \xc3\xb8konomisk modernisering, antikommunisme og st\xc3\xb8tte til en n\xc3\xa6r allianse med\xc2\xa0USA\xc2\xa0og vesteuropeisk milit\xc3\xa6rt og \xc3\xb8konomisk samarbeid. Strauss ble s\xc3\xa6rlig kjent for sitt utsagn om at det ikke m\xc3\xa5tte v\xc3\xa6re plass til noe demokratisk parti i tysk politikk til h\xc3\xb8yre for CSU, et utsagn som ofte har blitt sitert av andre CDU/CSU-politikere._NEWLINE_Strauss var formet av sin families st\xc3\xa5sted som konservative katolikker fra Bayern som var lojale mot det bayerske monarkiet og den katolske kirken, og som st\xc3\xb8ttet bayersk separatisme. I dette verdensbildet var hovedfienden Preussen, som bayerske nasjonalister s\xc3\xa5 p\xc3\xa5 som en fremmed stat som hadde tvunget Bayern inn i en ikke likeverdig union dominert av det fjerntliggende Berlin, ikke ulikt mange nordmenns syn p\xc3\xa5 den svensk\xe2\x80\x93norske unionen. Strauss var hele livet en sterk talsmann for Bayerns interesser, men gikk ikke inn for \xc3\xa5 l\xc3\xb8srive Bayern. P\xc3\xa5 den annen side fant Strauss' eget politiske virke sted i en mindre vesttysk stat der den gamle hovedfienden Preussen ikke lenger fantes og der Bayern og andre s\xc3\xb8rtyske stater hadde en langt mer dominerende stilling.\n_START_SECTION_\nThe Grand Design\n_START_PARAGRAPH_\nStrauss utgav i 1965 boken The Grand Design. Boken utkom i London p\xc3\xa5 engelsk og \xc3\xa5ret etter i tysk oversettelse som Entwurf f\xc3\xbcr Europa (\xc2\xabUtkast til Europa\xc2\xbb). Den beskrev det han omtalte som \xc2\xaben massiv anstrengelse for \xc3\xa5 oppn\xc3\xa5, steg for steg, en europeisk politisk f\xc3\xb8derasjon\xc2\xbb bygget rundt det tysk\xe2\x80\x93franske samarbeidet. Strauss kritiserte den dav\xc3\xa6rende \xc3\xb8kende aksepten av en status quo som innebar at Europa var delt i to og dominert av henholdsvis USA og Sovjetunionen, men understreket samtidig sin st\xc3\xb8tte til det atlantiske partnerskapet, samarbeidet mellom Vest-Europa og USA. Strauss mente imidlertid at Europa hadde sin egen rolle \xc3\xa5 spille i verden og \xc3\xb8nsket at Europa skulle bli en global supermakt p\xc3\xa5 samme m\xc3\xa5te som USA, en \xc2\xablikeverdig partner for USA\xc2\xbb. Det har blitt argumentert med at mange av Strauss' id\xc3\xa9er etterhvert har blitt virkelighet, s\xc3\xa6rlig etter hans d\xc3\xb8d, gjennom Sovjetunionens sammenbrudd, den tyske gjenforeningen og utviklingen av EU."